Opod ondersoek konstabel se skietdood | Netwerk24
Opod ondersoek konstabel se skietdood
Deur Shantel Moses 20 April 2017 11:02
Die onafhanklike polisieondersoekdirektoraat (Opod) ondersoek glo die dood van 'n polisiekonstabel nadat hy Woensdagaand per ongeluk deur 'n ander konstabel in Kraaifontein, Kaapstad, doodgeskiet is.
Die voorval het om 20:20 plaasgevind.
Na wat verneem word, het Christopher Mouton, wat reeds nege jaar in die polisiediens was, 'n polisiebussie bestuur wat lede van 'n stabiliseringseenheid vervoer het wat ontplooi is om bendegeweld hok te slaan. Hulle het net van 'n skietery in die gebied afgekom toe die voorval plaasgevind het.
Konst. Christopher Mouton
"Die een lid wat agter in die bussie gesit het, 'n nuweling by die eenheid en in die polisie, se vuurwapen was nog oorgehaal. Hy wou weer sy vuurwapen beveilig deur die veiligheidsknip op te sit, toe die skoot afgegaan het. Die koeël het Mouton van agter getref en deur sy hart gegaan," sê 'n bron.
Mouton is kort daarna op die toneel dood.
Volgens sy kollegas is hy in September 2016 getroud en is sy jongste kind op 25 Januarie vanjaar gebore.
Kapt. Frederick van Wyk, polisiewoordvoerder, het die skietvoorval bevestig. Hy sê Opod ondersoek die omstandighede van Mouton se dood.